  Майя Бывальцева Россиысь МЧС-лэн Удмурт элькунъя Валтӥсь управлениезлэн кивалтӥсез Петр Фомин кузётэм тыметъёсты 1-тӥ пӧсьтолэзёзь лэзьыны ӵектӥз. «Валтӥсь алон ужрад луоз, куке ми тудву кошкем бере 1-тӥ пӧсьтолэзёзь со 16 тыметъёсты лэзён сярысь пуктэт кутомы… Муниципалитетъёслы тылпулэсь утиськон тыметъёс, шутэтскон интыос кулэ ӧвӧл ке, соосты быдтоно», — ӵектӥз Пётр Фомин. Солэн верамезъя, 5 ар талэсь азьло улосвылын кузётэм 130-лэсь трос тыметъёс вал. Туннэ 7 муниципал кылдытэтъёсын 16 сыӵе тыметъёс кылемын. «Уг быдэсъяло ужоскетъёссэс. Тужгес но — Якшур-Бодья ёрос. Мукетъёсыз тудву кошкон вакытлы юнматыло кинлы ке, сэре нош ик аналто. Дэри ёросын 2 тыметъёс али ке но поселениослэн тӧрооссы, огазеяськонъёс борды юнматымтэ. Мукетъёсыз 14-ез немыз понна юнматэмын, тудву ортчиз ке, соос тупанкылъёсты уретозы. Та ласянь умоен вераме потэ Ува ёросэз. Со кылем ар ӵоже 24 ӵыпетъёсты пыраклы юнматӥз…, соин ик со ёросъёс алон ужъёслы милесьтым ватсаса коньдон басьтозы. Ува ёрослы Ува шурлэсь ӧрзэ шонертыны федерал коньдэтысь 80 миллион манетлэсь трос висъямын… Котькуд ёрос озьы ик ужаз ке, асьмелэн бадӟым шугъяськонъёс уз луэ. 24-тӥ южтолэзе ми дышетонъёс ортчытомы но котькуд ёрослэсь тудвулы дасьлыксэ эскеромы», — вераз Россиысь МЧС-лэн Удмурт элькунъя Валтӥсь управлениезлэн кивалтӥсез. Элькун кивалтэтлэн тӧроез Виктор Савельев верамъя, кузётэм тыметъёсъя ужпумез йылаз-пумаз вуттоно ик. Со юридик ёзэсъёсты та ужез радъяны быгатӥсь элькун ужкагаз дасяны куриз. Тегъёс: МЧС Удмуртия тымет  